વીજળી ડૂલ : કોલેજિયનો ખુલ્લામાં ભણ્યા | નવગુજરાત સમય
વીજળી ડૂલ : કોલેજિયનો ખુલ્લામાં ભણ્યા
25-07-2019 03:15 PM
1 / 1 વીજળી ડૂલ : કોલેજિયનો ખુલ્લામાં ભણ્યા
દહેગામમાં વીજળી ખોટકાતાં ક્લાસરૂમમાં બફારો વધી ગયો હતો અને કોલેજના વિદ્યાર્થીઓએ ઝાંડના છાયડે ભણવું પડ્યું હતું
- દહેગામમાં બફારા અને ગરમીના વાતાવરણમાં વીજપુરવઠાની અનિયમિતતાથી હાલાકી વધી: નાગરિકોને પારાવાર મુશ્કેલી
- નજીવા વરસાદ કે પવનમાં વીજળી ડૂલ થવાની સ્થિતિ નવી નથી, પરંતુ હાલ મેઘરાજાના રિસામણા ચાલી રહ્યા છે ત્યારે પણ વીજ પુરવઠો અનિયમિત રહેતાં નાગરિકોની હાલાકી વધી છે. દહેગામ શહેર અને તાલુકામાં વારંવાર વીજ પુરવઠો ખોરવાઈ જતાં નાગરિકોમાં રોષ વધી રહ્યો છે. બુધવારે સવારે સ્કૂલ-કોલેજ શરૂ થવાના સમયે દહેગામમાં વીજળી ખોટકાતાં ક્લાસરૂમમાં બફારો વધી ગયો હતો અને કોલેજના વિદ્યાર્થીઓએ ઝાંડના છાયડે ભણવું પડ્યું હતું.
દહેગામમાં પાછલા કેટલાક દિવસોથી વીજ પુરવઠો અનિયમિત રહેતો હોવાથી અબાલ-વૃદ્ધ દરેકને મુશ્કેલી પડી રહી છે. બપોરના સમયે અસહ્ય ગરમી હોય ત્યારે વીજ પુરવઠો ખોરવાઈ જતાં બફારો વરતાય છે અને ઘર કે ઓફિસમાં બેસવાનું અઘરું બને છે. પંખા કે એસી બંધ થઈ જાય ત્યારે હાથપંખો ચલાવવાની નોબત આવે છે.
સાંજે જમવાના સમયે વીજળી ડૂલ થવાની સ્થિતિ ઘણી વખત સર્જાય છે. આ સ્થિતિમાં રાંધ્યાં ધાન રઝળી પડે તેવા સંજોગો સર્જાય છે. કેટલાક ઘરમાં રસોઈ અઘૂરી રહી જાય છે તો કેટલાક પરિવારો વીજળી પરત આવવાની રાહ જોતાં થાકી જાય છે. દિવસભરની દોડધામથી થાકેલા લોકો રાત્રે માંડ પથારીમાં સૂતા હોય અને વીજળી ડૂલ થાય ત્યારે શું કરવું તે જ સમજાતું નથી. બફારા અને ગરમીની વચ્ચે રાત પસાર કરવી મુશ્કેલ બને છે.
દહેગામમાં બુધવારે સવારે સાતના અરસામાં વીજળી જતી રહી હતી. સામાન્ય રીતે સવારના સમયે ઠંડક હોય છે, પણ ચોમાસામાં ઉઘાડનો માહોલ હોવાથી બફારો વરતાય છે. તેથી સ્કૂલ અને કોલેજના ક્લાસરૂમમાં પહોંચતાં જ વિદ્યાર્થીઓએ પંખા તરફ આશાભરી નજરે જોયું હતું. જો કે પંખો ચાલુ ન થયો હોવાથી તેઓ નિરાશ થયા હતા. દહેગામ આર્ટ્સ-કોમર્સ કોલેજના કેટલાક પ્રોફેસરને વિદ્યાર્થીઓની દયા આવતાં તેઓ ઝાડના છાંયડે વિદ્યાર્થીઓને ભણવા લઈ ગયા હતા. બે કલાક બાદ વીજળી પરત ફરતાં વિદ્યાર્થીઓ ફરી ક્લાસરૂમમાં ગયા હતા. સવાર પાળીની સ્કૂલમાં ગયેલાં ભૂલકાઓએ પરસેવે રેબઝેબ થઈને ભણવું પડ્યું હતું. નાના બાળકો અને કોલેજિયનો માટે બુધવારની સવાર ઘણી કપરી રહી હતી.
વીજ પુરવઠામાં વારંવાર ઊભી થતી આ સમસ્યાનો કાયમી ઉકેલ મેળવવાના બદલે દર વખતે ફોલ્ટ રીપેરિંગનું કામ ચાલતું હોવાનો જવાબ મળે છે. વરસાદ ન હોવા છતાં વીજ કંપનીનું તંત્ર પુરવઠો નિયમિત રાખવામાં નિષ્ફળ રહ્યો છે. હવે નાગરિકોને ચોમાસાની ચિંતા સતાવે છે. હાલ તો બે-ચાર કલાક માટે વીજળી જાય છે અને પરત આવે છે, પણ ચોમાસામાં મેઘરાજા વરસતા હશે ત્યારે વીજ પુરવઠાની સ્થિતિ કેવી સર્જાશે તેની ચિંતા નાગરિકોને સતાવી રહી છે.